b'\n_START_ARTICLE_\nKamfest\n_START_SECTION_\nO festivalu\n_START_PARAGRAPH_\nPrvi\xc4\x8d je bil festival organiziran poleti 2003. Danes je Festival Kamfest eden izmed najve\xc4\x8djih dogodkov v kamni\xc5\xa1ki ob\xc4\x8dini. \xc4\x8casnik Ve\xc4\x8der uvr\xc5\xa1\xc4\x8da festival med tri najve\xc4\x8dje tovrstne festivale v vsej Sloveniji._NEWLINE_Festival se odvija v mesecu avgustu ter traja 10 dni. Vse prireditve so za obiskovalce brezpla\xc4\x8dne. Z dodatno ponudbo predstavlja festival pomembno kulturno in socialno sti\xc4\x8di\xc5\xa1\xc4\x8de prebivalcev in drugih obiskovalcev ter eno glavnih to\xc4\x8dk zdru\xc5\xbeevanja in sodelovanja kulturnega, gospodarskega, turisti\xc4\x8dnega, urbanisti\xc4\x8dnega in izobra\xc5\xbeevalnega sektorja v ob\xc4\x8dini Kamnik. Festival vsako leto i\xc5\xa1\xc4\x8de prezrte prostore mesta in jih posku\xc5\xa1a o\xc5\xbeiveti ter v okviru festival obnoviti ter predati mestu. Pri tem pomaga tudi skupina \xc5\xa0taj, ki povezuje mlade \xc5\xa1tudente arhitekture.\n_START_SECTION_\nZgodovina\n_START_PARAGRAPH_\nPoleti 2003 je na pobudo Kulturnega dru\xc5\xa1tva Priden mo\xc5\xbeic Ob\xc4\x8dina Kamnik palacium pred kapelo na Malem gradu za mesec dni spremenila v prireditveni prostor. Tam se je med 15. avgustom in 15. septembrom odvilo pribli\xc5\xbeno deset prireditev, ki so bile precej ohlapno povezane s skupnim imenom Kamni\xc5\xa1ko kulturno poletje. Ideja o festivalu je bila takrat \xc5\xa1e v povojih, mesec pa se je zaklju\xc4\x8dil s tradicionalno kamni\xc5\xa1ko prireditvijo Dnevi narodnih no\xc5\xa1. Prihodnje leto je Kulturno dru\xc5\xa1tvo Priden mo\xc5\xbeic poleg iniciative in izvedbe prevzelo tudi organizacijo in produkcijo celotnega dogajanja, ki je pod novim imenom Kamfest \xe2\x80\x93 festival z razgledom, dobilo podobo in zna\xc4\x8dilnosti pravega festivala. Festival organizacijsko in izvedbeno \xc5\xbee ves \xc4\x8das vodi Kulturno dru\xc5\xa1tvo Priden mo\xc5\xbeic. Predvsem zaradi \xc5\xbeelje po povezovanju razli\xc4\x8dnih sorodnih in\xc5\xa1titucij je k sodelovanju \xc5\xbee drugo leto delovanja povabilo tudi posameznike iz nekaterih kamni\xc5\xa1kih mladinskih organizacij. S predhodno organiziranimi tehni\xc5\xa1kimi delavnicami in nadzorovano in premi\xc5\xa1ljeno strukturalizacijo je \xe2\x80\x9cvzgojilo\xe2\x80\x9d trdno izvedbeno-tehni\xc5\xa1ko ekipo, katere \xc4\x8dlani so postali v zadnjih letih samostojno aktivni tudi v drugih, s Kamfestom primerljivih projektih.\n_START_SECTION_\nLokacije\n_START_PARAGRAPH_\nFestival Kamfest poteka v centru mesta Kamnik na razli\xc4\x8dnih lokacija: Mali grad, \xc5\xa0utna in Kr\xc5\xa1man\xc4\x8dev park.\n_START_SECTION_\nNastopajo\xc4\x8di\n_START_PARAGRAPH_\nNa Festivalu Kamfest so \xc5\xbee nastopili: Vlado Kreslin, Zoran Predin, Siddharta, Slon in Sade\xc5\xbe, Klemen Klemen, Lollobrigida (HRV/SLO), Elvis Jackson, Zoster (BIH), Pepel in kri, New York Ska Jazz Ensamble (ZDA), Niet, Male Suerte (F), Dubioza kolektiv (BiH), Langa, Jani Kova\xc4\x8di\xc4\x8d, Overflow (HR), Gu\xc5\xa1ti in Polona, Orlek, The Stroj, Avtomobili, Repetitor (SR), Joke (F), Demolition Group, Lajko Felix (H), Melodrom, La Sca\xc3\xb1a del Domingo (E), Katalena, Neca Falk, Flying Orkestar (F), Ali En, Irena Preda, Jararaja, The Bambi Molesters (HR), Darkwood Dub, Terrafolk, Banda Berimbau (I), Los Explosivos (MEX), Janez Bon\xc4\x8dina - Ben\xc4\x8d in Oto Pestner.'